**NÁSLEDNÁ KONTROLA DODRŽANIA NAVRHOVANÝCH OPATRENÍ PRI NAKLADANÍ S POHĽADÁVKAMI A OPATRENÍ ULOŽENÝCH PRI KONTROLE NÁJOMNÝCH ZMLÚV**

**Predmet kontroly:** Kontrola splnenia opatrení, uložených pri kontrole stavu záväzkov a pohľadávok zo dňa 28.10.2013 spolu s kontrolou dodržania postupu stanoveného v internej smernici č. 22/2013 – zásady postupu pri vymáhaní nedoplatkov v podmienkach samosprávy obce Tekovské Lužany; Kontrola splnenia opatrení uložených pri kontrole nájomných zmlúv a postupu vymáhania nedoplatkov z nich vzniknutých.

**Kontrolované obdobie:** Podľa stavu nedoplatkov, k 29.9.2015

Kontrola bola vykonaná v termíne od 29.9.2015 do 16.10.2015.

Kontrola bola vykonaná v súlade s plánom kontrolnej činnosti na II. polrok 2015.

**Úvod:**

Na 23. Zasadnutí OZ konanom dňa 20.11.2013 som predložil správu o výsledku následnej finančnej kontroly – Kontrola stavu záväzkov a pohľadávok. Vykonaná kontrola sa netýkala vymáhania daňových príjmov obce. V rámci kontroly som zistil, že Obec Tekovské Lužany zanedbávala agendu pohľadávok (obec viedla dva druhy pohľadávok a to pohľadávky z titulu nájomných zmlúv a pohľadávky z poskytnutých sociálnych výpomocí). V dôsledku takéto postupu sa časť vedených pohľadávok premlčala, čím bol porušený § 7 ods. 2 zákona č. 138/1991 o majetku obcí, ktorý stanovuje **povinnosť** obciam majetok obce zveľaďovať, chrániť a zhodnocovať a ako je uvedené v písm. c) uvedeného §, **používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi.** Na základe správy bolo prijaté uznesenie pripraviť internú smernicu, ktorá by upravila postup pre správu a vymáhanie pohľadávok, tak aby nedochádzalo k ich premlčaniu (predovšetkým určenie lehoty na konkrétne kroky). Smernica bola prijatá na 24. Zasadnutí OZ, konanom dňa 18.12.2013.

S touto problematikou úzko súvisela aj ďalšia z vykonaných kontrol, ktorá sa týkala nájomných zmlúv a postupu vymáhania nedoplatkov z nich vzniknutých, nakoľko obec, ako som už vyššie uviedol, vedie pohľadávky len z poskytnutých sociálnych výpomocí a pohľadávky z nájomných zmlúv, ktoré zároveň tvoria väčšiu časť pohľadávok. Správa bola prerokovaná na 28. Zasadnutí OZ. konanom dňa 25.6.2014. Na základe správy boli prijaté uznesenia:

**Uznesenie č. 566** Obecné zastupiteľstvo v Tekovských Lužanoch ukladá pri správe pohľadávok postupovať v súlade s internou smernicou č. 22/2013.

**Uznesenie č. 567** Obecné zastupiteľstvo v Tekovských Lužanoch ukladápri omeškaní dlžníka na nájomnom ukladať zmluvnú pokutu v súlade so zmluvou.

**Uznesenie č. 568** Obecné zastupiteľstvo v Tekovských Lužanoch ukladázosúladiť nájomné zmluvy s platným VZN č. 3/2013, ktorým sa určujú minimálne ceny nájmu.

Nakoľko sa plánované kontroly - Následná kontrola dodržania navrhovaných opatrení pri nakladaní s pohľadávkami vrátane dodržania ustanovení smernice o vymáhaní pohľadávok (plánovaná na Október) a následná kontrola dodržania opatrení uložených pri kontrole nájomných zmlúv (plánovaná na november) v niektorých častiach prekrývajú spojil som ich do jednej kontroly.

1. **ČASŤ - STAV POHĽADÁVOK A KONTROLA ICH SPRÁVY**

POHĽADÁVKY Z NÁJMU:

K 29.9.2015 obec evidovala pohľadávky z nájmu vo výške **18 041,23 €.** Väčšinou ide o staršie pohľadávky spred roka 2014. Z tejto celkovej sumy je premlčaných **13 984 €.** K pohľadávke vo výške 498 € mi nebola predložená zmluva, preto nie je možné určiť v akom stave je pohľadávka. Pohľadávky za rok 2014 sú vo výške 1012,25 €.

POHĽADÁVKY Z NÁVRATNÝCH SOCIÁLNYCH VÝPOMOCÍ:

K 29.9.2015 obec evidovala pohľadávky z titulu sociálnych výpomocí vo výške **3 188,74 €.** Premlčané pohľadávky sú vo výške **2 140,61 €.** Z toho pri 3 subjektoch chýba zmluva o poskytnutí návratnej sociálnej výpomoci, pohľadávky som zaradil medzi premlčané iba na základe informácií od účtovníčke obce.

Pohľadávky za rok 2014 sú vo výške 655,33 €.

**Kontrolné zistenia:**

Od posledných kontrol (Kontrola stavu záväzkov a pohľadávok zo dňa 28.10.2013 a Kontroly nájomných zmlúv a vymáhania nedoplatkov z nich vzniknutých zo dňa 13.5.2014) sa situácia s pohľadávkami nezmenila. Napriek upozorneniu na nezákonný postup a prijatiu internej smernice, ktorá určila postup pri správe pohľadávok **sa na tomto úseku nič nezmenilo**.

Pri kontrole stavu záväzkov a pohľadávok, bolo premlčaných**[[1]](#footnote-1) 6 625 €** pri pohľadávkach z nájmov (súčasný stav – premlčaných **13 984** **€**) a **1 033,23 €** pri pohľadávkach z návratnej sociálnej výpomoci (súčasný stav – premlčaných **2 140,61 €**).

Možno skonštatovať nedodržanie postupu pri správe pohľadávok, ktorý bol určený v internej smernici č. 22/2013, predovšetkým čl. 4 a 5:

* Nevedie sa evidencia pohľadávok podľa prílohy č. 1 smernice, čo by prinieslo prehľad do agendy pohľadávok.
* Nedochádza k pravidelnej kontrole splatnosti pohľadávok, za účelom vyhnutia sa premlčania pohľadávky.
* Nedodržujú sa lehoty na odstúpenie spisu.

A teda opätovne možno skonštatovať **porušenie § 8 ods. 3 zákona o obecnom zriadení:** *Majetok obce sa má zveľaďovať a zhodnocovať a vo svojej celkovej hodnote zásadne nezmenšený zachovať. Darovanie nehnuteľného majetku obce je neprípustné, ak osobitný predpis neustanovuje inak.* **A porušenie § 7 ods. 2 zákona o majetku obcí:**

*Orgány obce a organizácie sú povinné majetok obce zveľaďovať, chrániť a zhodnocovať. Sú povinné najmä*

*a) udržiavať a užívať majetok,*

*b) chrániť majetok pred poškodením, zničením, stratou alebo zneužitím,*

*c) používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi,*

*d) viesť majetok v účtovníctve podľa osobitného predpisu.*

1. **ČASŤ – NÁJOMNÉ ZMLUVY**

**Kontrolné zistenia:**

Pri kontrole nájomných zmlúv bolo zistené, že sa s nájomcami doposiaľ **neuzatvoril dodatok o zmene sumy nájomného**, tak aby bol v súlade s VZN č. 3/2013, ktorým sa určujú minimálne ceny nájmu a podnájmu bytových, nebytových priestorov, pozemkov a iného hnuteľného majetku vo vlastníctve obce. Tento stav pretrváva od **22.5.2013**, t.j. od uplynutia 60 dňovej lehoty počítanej odo dňa nadobudnutia účinnosti VZN, ktorá bola stanovená na zosúladenie nájomných zmlúv s VZN. Na túto skutočnosť som upozornil už v správe o kontrole nájomných zmlúv, ktorá bola prerokovaná na 28. Zasadnutí OZ. konanom dňa **25.6.2014**, na základe čoho bolo prijaté aj uznesenie č. 568, kde sa uložilo zosúladiť nájomné zmluvy s platným VZN.

Ďalej sa nedodržuje ani § 3 ods.4 VZN o minimálnych cenách nájmu, kde je stanovená povinnosť dohodnúť v zmluve valorizáciu výšky nájmu a upraviť výšku nájmu každoročne k 1. aprílu na obdobie 12 mesiacov.

So správou bol kontrolovaný subjekt oboznámený dňa 16.10.2015. Za kontrolovaný subjekt správu prebral/a ...............................................................

V Tekovských Lužanoch dňa 16.10.2015 ..............................................

JUDr. Marek Keller

1. Stav pohľadávok bol uvádzaný k dátumu 18.10.2013 [↑](#footnote-ref-1)